BA เผยบริษัทย่อยซื้อหุ้นเพิ่ม 30% ใน”บางกอกแอร์เคเทอริ่งภูเก็ต”
BA เผย "ครัวการบินกรุงเทพ" ซึ่งเป็นบริษัทย่อยทำการซื้อหุ้นเพิ่ม 30% รวมถือเต็ม 100% ใน"บางกอกแอร์เคเทอริ่งภูเก็ต" ผู้ประกอบกิจการผลิตและแปรรูปอาหารเพื่อจัดจำหน่ายทั้งในและต่างประเทศ 
29 พ.ค. 2558

บริษัท การบินกรุงเทพ จำกัด (มหาชน) หรือ BA ระบุว่า ที่ประชุมคณะกรรมการบริษัทวันนี้ อนุมัติให้บริษัท ครัวการบินกรุงเทพ จำกัด ซึ่งเป็นบริษัทย่อย ลงทุนเพิ่มเติมในบริษัท บางกอกแอร์เคเทอริ่งภูเก็ต จำกัด โดยการซื้อหุ้น 30% ของทุนจดทะเบียนจากนายกิจจา งานทวี เพื่อรองรับการขยายธุรกิจของกลุ่มบริษัท ซึ่งจะทำให้บริษัทถือหุ้นในบางกอกแอร์เคเทอริ่งภูเก็ตเพิ่มเป็น 100% โดยคาดว่าจะดำเนินการได้ภายในวันที่ 31 พ.ค.นี้
ขณะที่บางกอกแอร์เคเทอริ่งภูเก็ต ประกอบกิจการผลิตและแปรรูปอาหารเพื่อจัดจำหน่ายทั้งในและต่างประเทศ รวมถึงให้บริการจัดเลี้ยงและให้คำปรึกษาเกี่ยวกับอาหาร เครื่องดื่ม โดยครัวการบินกรุงเทพ จะใช้เงินในการซื้อหุ้นเพิ่มครั้งนี้จำนวน 35,727 บาทซึ่งจะมาจากเงินทุนหมุนเวียนของบริษัท